Notum sit cunctis sancte matris ecclesie filiis quod donnus Ranaldus Sancti Germani Parisiacensis abbas et fratres eius concesserunt donno Stephano abbati Novi Monasterii et fratribus eiusdem ecclesie quicquid iuris se habere crediderant in terris, silvis, pratisque Helgodus in fundo Giminiaco huc usque tenuerat. Concesserunt etiam idem abbas et monachi Sancti Germani predictis fratribus Novi Monasterii quicquid spinis vel silvis occupatum invenissent in illa parte terrarum, silvarum, pratorum que in eodem fundo Giminiaco ipsi possidere videntur. Predictus eciam abbas cum monachis suis in omni territorio Gilliacensis potestatis dedit usuaria ad pastum porcorum et aliorum animalium et ad omnia sibi necessaria in terris, pratis, silvis, aquis, supradictis monachis Novi Monasterii insuper et quatuor iugera terre que apud Britiniacum possederant. Monachi vero Novi Monasterii spoponderunt se singulis annis tam pro hiis omnibus quam pro decimis persoluturos sex sextarios annone medietatem videlicet frumenti et medietatem avene obedientiario Gilliacensi. Et si vineas in terra in qua ipsi decimas accipiunt plantarent cum ipse vinee fructum redderent unum tantum modium vini pro XII iornalibus predicto obedientiario solverent. Et hii sunt testes : Henricus presbiter de Gilliaco, Walo itemque Walo nepotes eiusdem Henrici, et Villermus et Symon et Deodatus decanus, Sennarus et Achardus decimarii.